Abawagizi b’ekibiina kya DP mu munisipaali y’e Mukono baaguddemu encukwe ku Lwomukaaga bwe baakedde okufuna amawulire g’omu ku bannaabwe abadde kansala ku lukiiko lwa Mukono Central divizoni.
Kansala Regina Ndagire (26) abadde akiikirira ekitundu kya Gulu ward ye yasangiddwa mu nnyumba ye nga yafa ennaku nga 3 emabega ng’ensowera ze zaabagulizza ku bantu ababeera okumpi naye.
Omubaka wa Pulezidenti mu disitulikiti y’e Mukono, Maj. David Matovu yategeezezza nti okusinziira embeera omulambo gwa Ndagire gye gwasangiddwamu yandiba nga yakubiddwa masannyalaze.
“Ennyumba ya Ndagira yabadde yagiggalira munda era twamenye mmeye, omulambo gwasangiddwa ku buliri ate nga omukono gukutte mu waya z’amasannyalaze nga n’okusiriira gusiridde ate ng’ebitundu by’omubiri ebirala byabadde tebirina buzibu bulala,” Matovu bwe yagambye.
RDC yasinzidde wano n’alabula abantu okwewala embeera eyinza okubakubisa amasannyalaze omuli okwebaka ng’essimu bagikutte ate bw’eri mu masannyalaze ku muliro, okuteeka obuzindaala mu matu nga babutadde mu ssimu, okwogerera ku ssimu nga bwe ziri mu masannyalaze n’embeera endala nnyingi.
Omwogezi wa DP mu munisipaali y’e Mukono, Kansala Peter Nsamba yagambye nti ku bikwata ku nfa ya Ndagire balinze ebbaluwa eyavudde mu bakugu mu ddwaliro e Mulago abeekebezze omulambo.
“Wadde mu kutunula okwangu kyabadde kiraga nga Ndagire yakubiddwa masannyalaze, tulinze ebbaluwa okuva ew’abasawo eraga kiki ekituufu ekyaviiriddeko enfa ya Ndagire,” Nsamba bwe yagambye.
Nsamba yetegeezezza nti Ndagire waakuziikibwa ku kyalo Wabikokooma-Naggalama mu ssaza ly’e Nakifuma ku ssaawa munaana ku Ssande.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn